
A posterior intralaminaris thalamikus magnak az agresszív viselkedésre gyakorolt hatásának vizsgálata kemogenetikai módszerekkel

Kutatócsoportunk korábbi kísérleteiben igazoltuk a posterior intralaminaris thalamikus mag (PIL) szerepét nőstény patkányok szociális viselkedésének szabályozásában. Jelen kutatásunkban a PIL kemogenetikai manipulációjának segítségével vizsgáltuk a régió szerepét hím patkányok viselkedésének szabályozásában. Korábbi eredményeink alapján felállított hipotézisünk szerint a PIL részt vehet a hím állatok agresszív viselkedésének szabályozásában.
Az agresszív viselkedés indukálása céljából a hím állatokat korai életkorban szociálisan izoláltuk és a szeparációt követően egyedül tartottuk őket. A kemogenetikai manipuláció első lépése a sztereotaxikus vírus injektálás, melynek során adeno-asszociált vírusvektor segítségével juttattunk be a PIL neuronjaiba serkentő (hM3D), és gátló (hM4D) DREADD receptort, ami nyomkövetés céljából fluoreszcens fehérjével (mCherry) volt fúzionálva. A kísérlet során a receptort clozapin-N-oxid (CNO) intraperitonealis beadásával aktiváltuk, ami szelektíven stimulálta a PIL neuronjait. A viselkedési teszteket az állatok 5 hónapos korában végeztük el, a műtött, valamint szociálisan izolált állat ketrecébe egy hasonló korú és méretű, számára ismeretlen állatot helyeztünk, amely a vizsgált állat agresszív válaszát eredményezte. A kísérletet háromszor végeztük el: első napon kontroll injekciót kaptak az állatok a kísérlet előtt, második nap CNO beadásával történt a kemogenetikai aktiváció, majd a kísérlet harmadik napján a kontroll injekciót ismételtük meg. A viselkedési tesztek után az állatokat transzkardiálisan perfundáltuk és szérum mintát gyűjtöttünk. Az agy hisztológiai analízise során azonosítottuk a beadási helyet és a fertőződött neuronok projekcióit. A viselkedési teszteket Solomon coder viselkedés elemző szoftverrel értékeltük ki.
A PIL kemogenetikai aktivációjának hatására az agresszív viselkedéssel töltött idő szignifikánsan csökkent, míg a pozitív valenciájú kontaktusok időtartama szignifikánsan emelkedett. A PIL neuronok gátlása során a pozitív valenciájú kontaktusok időtartamának csökkenését és az agresszív viselkedési elemek időtartamának emelkedését figyeltük meg.
Az eredmények alapján a PIL szerepet játszat a hím patkányok agresszív viselkedésének a szabályozásában.

